N1-ongeluk: Nzimande wil met buitebandvervaardigers vergaderDie ongelukstoneel. Foto: Verskaf Dr. Blade Nzimande, minister van vervoer, het die Suid-Afrikaanse Nasionale Padagentskap (Sanral) opdrag gegee om met behulp van ingenieurs ŉ ondersoek te doen na die berugte gedeelte van die N1 waar ŉ massiewe ongeluk Vrydag die lewe van 28 mense geëis het. Ishmael Mnisi, Nzimande se woordvoerder, sê die minister het gevra dat die ondersoek moet bepaal of padingenieurswese nie moontlik ŉ bydraende faktor is tot die talle ongelukke op dié stuk pad waar die N1 van Kranskop en Polokwane vernou nie. Die ongeluk het gistermiddag tussen Kranskop en Middelfontein naby Mookgophong (Naboomspruit) in Limpopo plaasgevind. Intussen sal die minister ook met buitebandvervaardigingsmaatskappye en padvervoerlogistieke-ondernemings vergader om met hulle die effek van buitebandveiligheid te bespreek, ŉ faktor wat volgens Nzimande jaarliks met duisende padongelukke verband hou. Foto: ER24 Maroela Media het vroeër berig die ongeluk gister het gebeur toe die band van die regtervoorwiel van ŉ vragmotor wat in ŉ noordelike rigting gery het gebars en veroorsaak het dat die bestuurder beheer oor die voertuig verloor het. Die vragmotor het verskeie voertuie getref, insluitend ŉ minibus-taxi wat in ŉ suidelike rigting op pad was. Matome Moremi-Taueatsoala, woordvoerder van die provinsiale departement van vervoer, het Saterdagoggend aan Maroela Media bevestig dat een van die beseerdes op pad na die hospitaal gesterf het. Die amptelike dodetal van die ongeluk is dus 28, terwyl nog drie mense beseer is. Nzimande het gesê die regering se langtermyndoelwit is om goedere en passasiers eerder deur middel van spoorweë as paaie te vervoer in ŉ poging om padsterftes te verminder. Hy het bygevoeg hoewel wetstoepassingsbeamptes wyd oor die land se paaie ontplooi word om padveiligheid te handhaaf, lê die grootste verantwoordelikheid by die padgebruikers. Die ongelukstoneel. Foto: Verskaf “Ons doen ŉ beroep op padgebruikers om waaksaam op ons paaie te wees. Slegs samewerking tussen die regering, die burgerlike samelewing en die private sektor kan die stryd teen padongelukke wen.” Nzimande het ook die Padverkeerbestuurkorporasie (RTMC) opdrag gegee om in samewerking met hul provinsiale eweknieë en die SAPD spoedig hul ondersoek na die ongeluk af te handel. Dié ondersoek sal onder meer bepaal of die vragmotor wat in die ongeluk betrokke was ten volle padwaardig was. Die minister het sy medelye met die naasbestaandes van die oorledenes uitgespreek en die beseerdes ŉ spoedige herstel toegewens. Lees alle vorige berigte oor die N1-ongeluk op Maroela Media hier.